先仲微仲純仲三兄過普明寺賞雪分韵得飲字
作者：李處權
朝代：宋

paragraphs: 涉春徂冬禱雨雪，皇天靳此云何甚。
兒童曉報六花飛，失喜鈎窗猶屢審。
荒渠斷溜冰已合，度雁停號口應噤。
望中玉樹散枝柯，二室峰巒張素錦。
我家西鄰有勝概，杖履清攜冒凝凛。
平生不作兒女歡，此地適諧文字飲。
濁醪冰蔬薦重味，燃鼎當爐肆烹飪。
詩豪遽發要分吟，頼此放過新弛禁。
歸來老匠已先成，定笑才慳弗勝任。
惜哉初無田二頃，徒偕雀鼠賀登稔。
堂堂大尹燮理才，嘉瑞應祈當奠枕。
書生醉飽何爲者，鼻息如雷但酣寢。
明朝更約提石缾，來試壑源最高品。